ઘાટકોપરને મુંબઈના ઉપનગરનું રોલ-મૉડલ બનાવવાનું મારું વિઝન છે એમ જણાવતાં પરાગ શાહે જનમેદનીને કહ્યું હતું કે ‘જે-જે ઘરોમાં ગયો એ ઘરની વ્યક્તિઓએ ઘાટકોપરમાં ટ્રાફિક, ફેરિયાઓ, રસ્તાઓ અને ગટરોની સમસ્યાઓની જ ફરિયાદ કરી. આ લોકોને મારે એટલું જ કહેવાનું છે કે આ બધી સમસ્યાઓનું તો નિરાકરણ થશે જ, સાથે ઘાટકોપરમાં એક અદ્યતન હૉસ્પિટલ બાંધવાનું મારું વિઝન છે. ઘાટકોપરને ગ્રીન ઘાટકોપર બનાવવાનું મારું વિઝન છે. મારે એના પર ધ્યાન આપીને વર્ક કરવું છે જેથી ઘાટકોપર મુંબઈનું રોલ-મૉડલ ઉપનગર બની શકે. મારા આ કાર્યમાં મદદ કરવા અને દિવસની ૧૫ મિનિટથી લઈને એક કલાક સુધીનો સમય આપવા ઘાટકોપરના ૫૦૦થી વધુ યુવાનોએ તેમની તૈયારી બતાવી છે. તેમની જેમ જ દરેક ઘાટકોપરવાસી આગળ આવે તો ઘાટકોપર સમસ્યારહિત બની જશે એમાં શંકાને સ્થાન નથી.’